નિગોદમાં અનંતા જીવોની સાથે રહેવા છતાં ત્રણલોકના તારણહારા એવા અરિહંત પરમાત્માનો આત્મા સર્વથી જુદો તરી આવે છે. નિગોદથી માંડીને સર્વજીવોમાં પરમાત્માના પરાર્થવ્યસનીયતા આદિ ગુણો પરાકાષ્ઠાએ વર્તે છે. કોલસાની ખાણમાં કોહિનૂર હીરો જેમ ચમકી ઉઠે તેમ સદગુરુના યોગથી અનંતા જીવોમાં પણ પરમાત્માનો આત્મા સમ્યગ્દર્શન બાદ વિશેષ રીતે ઝળકી ઉઠે છે. છેલ્લેથી ત્રીજા ભવમાં સર્વ જીવહિતાશયનો પરિણામ અને સવિ જીવ કરું શાસન રસીના ભાવો ઉત્કૃષ્ટ પરિણામે પહોંચી તીર્થંકર નામકર્મની નિકાચના કરે છે. અંતિમ ભવમાં તે સર્વ ગુણો – ભાવોની ફલશ્રુતિરૂપે તીર્થંકર પદવીના ભોક્તા બની અનેક જીવોના તારણહારા બને છે. આ પરમાત્માનું સાન્નિધ્ય – દેશના જેમ તારનારા છે, તેમ તેમનું ચરિત્ર પણ આપણા આત્માના ઉધ્ધારનું કારણ બને છે. આપણે પણ નેમિનાથ પરમાત્માના ચરિત્રના વાંચન દ્વારા સમ્યગ્દર્શનની શુદ્ધિને પામીએ અને પરંપરાએ મોક્ષપદની પ્રાપ્તિ કરીએ.